ddrg/super_eurlex huggingface dataset:
KIRJALLINEN KYSYMYS E-0861/01 esittäjä(t): Christopher Huhne (ELDR) komissiolle. Täytäntöönpanokomiteat.



Virallinen lehti nro 318 E , 13/11/2001 s. 0136 - 0137



KIRJALLINEN KYSYMYS E-0861/01 esittäjä(t): Christopher Huhne (ELDR) komissiolle (22. maaliskuuta 2001) Aihe: Täytäntöönpanokomiteat Voiko komissio antaa luettelon kaikista 202 artiklan mukaisesti perustetuista EU:n täytäntöönpanokomiteoista sekä ilmoittaa niiden valtuudet (ja lainsäädännön, johon valtuudet perustuvat), kokousaikataulun, nykyisten jäsenten nimet, asiakirjojen ja pöytäkirjojen saatavuuden ja ovatko kokoukset avoimia yleisölle? Romano Prodin komission puolesta antama vastaus (24. huhtikuuta 2001) Suurin osa arvoisan parlamentinjäsenen pyytämistä tiedoista löytyy komissiota täytäntöönpanovallan käytössä avustavien komiteoiden luettelosta(1). Kokousaikataulu vaihtelee komitean mukaan ja riippuu siitä, onko täytäntöönpanotoimiin ryhdyttävä. Tältä osin on näin ollen mahdotonta antaa yleispätevää vastausta. Vuotta 2000 koskevat tiedot ovat kuitenkin osittain saatavilla vuosittaisessa kertomuksessa, jonka komissio julkaisee kesäkuussa 2001 menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 468/1999(2) mukaisesti. Jäsenvaltiot nimittävät kokouksiin osallistujat; joskus valtuutus on määräaikainen, joskus osallistujat nimitetään keskusteltavan asian mukaan. Näin ollen ei voida antaa pätevää ja täydellistä luetteloa osallistujista. Komiteoiden asiakirjojen saatavuudesta määrätään mainitun päätöksen 7 artiklassa ja kyseisen päätöksen soveltamista koskevassa parlamentin ja komission sopimuksessa sekä parlamentin ja komission puitesopimuksessa niiden asiakirjojen osalta, joihin mainittua päätöstä ja sopimusta ei sovelleta. Kokoukset eivät ole yleisölle avoimia. (1) EYVL C 225, 8.8.2000. (2) EYVL L 184, 17.7.1999.
KIRJALLINEN KYSYMYS P-1954/01 esittäjä(t): Gianni Vattimo (PSE) komissiolle. Yhdenvertaisen kohtelun periaatteen rikkominen myönnettäessä vierailijoille pääsy Athos-vuorelle.



Virallinen lehti nro 318 E , 13/11/2001 s. 0252 - 0252



KIRJALLINEN KYSYMYS P-1954/01 esittäjä(t): Gianni Vattimo (PSE) komissiolle (26. kesäkuuta 2001) Aihe: Yhdenvertaisen kohtelun periaatteen rikkominen myönnettäessä vierailijoille pääsy Athos-vuorelle Naisilta on 1000-luvulta lähtien kielletty pääsy Athos-vuorelle ja siellä sijaitsevaan luostariin. Vuonna 1953 annetussa Italian laissa numero 2623 säädetään kiellosta ja määrätään sen rikkomisesta seuraamuksia. Unesco on julistanut koko Athos-vuoren alueen ihmiskunnan perinnöksi, mutta kielto on edelleen voimassa, vaikka kaikilla ihmisillä pitäisi olla mahdollisuus vierailla kulttuurisesti merkittävissä kohteissa. Euroopan unionissa on nykyisin voimassa aivan oma lainsäädäntönsä, jonka avulla pyritään torjumaan sukupuoleen perustuvaa syrjintää, sekä kaudeksi 2001-2006 äskettäin laadittu syrjinnän torjumiseen tähtäävä toimintaohjelma. Katsooko komissio, että kyseinen kielto rikkoo naisten oikeuksia ja on ristiriidassa yhteisön oikeuden kanssa? Aiotaanko lähitulevaisuudessa hyväksyä keinoja tämän tilanteen korjaamiseksi ottaen huomioon, että yhteisö rahoittaa Athos-vuoren ylläpitoa? Antonio Vitorinon komission puolesta antama vastaus (12. heinäkuuta 2001) Komissio pyytää kunnianarvoisaa jäsentä tutustumaan vastaukseen, jonka komissio antoi herra Fordin esittämään kirjalliseen kysymykseen E-1055/01(1). (1) Katso sivu 194.
KIRJALLINEN KYSYMYS E-1294/01 esittäjä(t): Graham Watson (ELDR) komissiolle. EU:n suunnitelma Severn-joen suistoalueen määräämisestä erityisten suojelutoimien alueeksi.



Virallinen lehti nro 350 E , 11/12/2001 s. 0112 - 0113



KIRJALLINEN KYSYMYS E-1294/01 esittäjä(t): Graham Watson (ELDR) komissiolle (3. toukokuuta 2001) Aihe: EU:n suunnitelma Severn-joen suistoalueen määräämisestä erityisten suojelutoimien alueeksi Voisiko komissio selittää, miksi se suunnittelee Lounais-Englannissa sijaitsevan Severn-joen koko suistoalueen määräämistä erityisten suojelutoimien alueeksi luontotyyppidirektiivin nojalla? Määräyksellä saattaisi olla huomattava vaikutus Severn-joen suistossa sijaitsevan Bristolin sataman kehittämiseen. Muissa EU:n jäsenvaltioissa ainoastaan tietyt osat jokisuistoista on määrätty erityisten suojelutoimien alueiksi, ja laivaliikenneväylät on jätetty niiden ulkopuolelle, jotta voidaan turvata suurten alusten satamapalvelujen saanti. Voisiko komissio vahvistaa, että se kohtelee Bristolin satamaa samalla tavalla kuin muita EU:n satamia? Margot Wallströmin komission puolesta antama vastaus (20. kesäkuuta 2001) Erityisten suojelutoimien alueiden nimeäminen kuuluu jäsenvaltioiden toimivaltaan. Alueiden nimeämiseen johtava menettely on kuvattu luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ET(1) 4 artiklassa. Jokaisen jäsenvaltion on direktiivin mukaisesti ehdotettava luetteloa suojeltavista alueista. Sitten komissio laatii luettelon yhteisön tärkeinä pitämistä alueista yhteisymmärryksessä jäsenvaltioiden kanssa, minkä jälkeen jäsenvaltiot nimeävät alueet erityisten suojelutoimien alueiksi. Täten ehdotus Severn-joen suistoalueen liittämisestä yhteisön luetteloon ja jos ehdotus hyväksytään suistoalueen nimeäminen erityisten suojelutoimien alueeksi kuuluu Yhdistyneen kuningaskunnan toimivaltaan. Natura 2000 -alueiden valinta, joka sisältää alueiden rajojen määrittelyn, tapahtuu pelkästään tieteellisin perustein. Taloudellisesti herkkiä alueita, kuten laivaliikenneväyliä, ei pitäisi jättää Natura 2000 -alueen ulkopuolelle, jos ne tieteellisten perusteiden nojalla ovat osa kyseistä aluetta. Jos komissiolle toimitetaan selkeitä todisteita siitä, ettei jäsenvaltio ole noudattanut näitä säännöksiä, se ryhtyy tarvittaviin tutkimuksiin. Natura 2000 -alueiden käyttö ja suojelu tapahtuvat direktiivin 92/43/ETY 6 artiklan säännösten mukaisesti. Direktiivissä säädetään selvät menettelyt ehdotettujen suunnitelmien ja hankkeiden käsittelemiseksi. Suunnitelmien ja hankkeiden ei tarvitse suoranaisesti liittyä Natura 2000 -alueen käyttöön, mutta niillä saattaa olla merkittävä vaikutus siihen. Säännöksiä sovelletaan minkä tahansa sataman kehittämistoimiin, jotka todennäköisesti vaikuttavat Natura 2000 -alueeseen, vaikka tällaiset kehittämistoimet toteutettaisiin alueen ulkopuolella. (1) EYVL L 206, 22.7.1992.
KIRJALLINEN KYSYMYS E-0555/01 esittäjä(t): Christopher Heaton-Harris (PPE-DE) komissiolle. Kilpailun pääosaston tarkastuslausuma.



Virallinen lehti nro 261 E , 18/09/2001 s. 0143 - 0143



KIRJALLINEN KYSYMYS E-0555/01 esittäjä(t): Christopher Heaton-Harris (PPE-DE) komissiolle (27. helmikuuta 2001) Aihe: Kilpailun pääosaston tarkastuslausuma Komissaari Fischler totesi 7. helmikuuta 2001 pidetyssä talousarvion valvontavaliokunnan kokouksessa, että vuonna 1999 maatalouden pääosaston rahatapahtumien täsmällinen virhemarginaali oli 3,06 %. Voisiko erityisesti kilpailusta vastaava komissaari EU:n toimielinten yhteistyön ja avoimuuden nimissä ilmoittaa vastaavan luvun pääosastonsa rahatapahtumista? Jos lukua ei voida ilmoittaa, mikä siihen on syynä? Michaele Schreyerin komission puolesta antama yhteinen vastaus kirjallisiin kysymyksiin P-0553/01, E-0554/01, E-0555/01, E-0556/01, E-0557/01, E-0558/01, E-0559/01, E-0560/01, E-0561/01, E-0562/01, E-0563/01, E-0564/01, E-0565/01, E-0566/01, E-0567/01, E-0568/01, E-0569/01 ja E-0570/01 (11. huhtikuuta 2001) Komissio muistuttaa arvoisalle kysyjälle, että tilintarkastustuomioistuin ei ilmoita yleistä talousarviota koskevassa tarkastuslausumassaan virheprosentteja, koska sen mielestä olisi liiallista yksinkertaistamista punnita komission taloushallinnon menestyksellisyyttä tämän yhden luvun perusteella. Tilintarkastustuomioistuin päättikin kolme vuotta sitten, ettei se julkista enää yleisiä virheprosentteja, vaan kehittää tarkastuslausumaan liittyviä menetelmiä antaakseen vastuuvapauden myöntäjälle yksityiskohtaista havainnollista tietoa. Tilintarkastustuomioistuin on lisäksi tehnyt useaan otteeseen selväksi, että yleistä virheprosenttia alemman tason luvun ilmoittaminen esimerkiksi jollekin toiminta-alalle tai pääosastolle veisi täysin harhaan. Tilintarkastustuomioistuin tarkastaa vain rajoitetun määrän tapahtumia, joten se ei voi vahvistaa pitävästi tällaista alemman tason virheprosenttia. Komissio ei näin ollen voi toimittaa pyydettyjä tietoja arvoisalle kysyjälle.
KIRJALLINEN KYSYMYS E-0994/01 esittäjä(t): Caroline Jackson (PPE-DE) komissiolle. Kaatopaikkoja koskevan direktiivin soveltaminen.



Virallinen lehti nro 318 E , 13/11/2001 s. 0173 - 0173



KIRJALLINEN KYSYMYS E-0994/01 esittäjä(t): Caroline Jackson (PPE-DE) komissiolle (30. maaliskuuta 2001) Aihe: Kaatopaikkoja koskevan direktiivin soveltaminen Onko komission mielestä realistista odottaa, että jäsenvaltiot noudattavat kaatopaikkoja koskevaa direktiiviä (1999/31/EY(1)), kun kaatopaikkoja koskevat kelpoisuusperusteet hyväksytään vasta huhtikuussa 2001? (1) EYVL L 182, 16.7.1999, s. 1. Margot Wallströmin komission puolesta antama vastaus (29. toukokuuta 2001) Kaatopaikoista 26. huhtikuuta 1999 annettu neuvoston direktiivi 1999/31/EY on saatettava osaksi jäsenvaltioiden kansallista lainsäädäntöä 16. heinäkuuta 2001 mennessä. Komissio ja jäsenvaltiot suunnittelevat parhaillaan yhdessä yhtenäistä jätteiden luokittelu- ja kaatopaikkakelpoisuusmenettelyä. Direktiivissä otetaan huomioon se, että yhtenäinen jätteiden luokittelu- ja kaatopaikkakelpoisuusmenettely ei tule voimaan 16. heinäkuuta 2001. Sen liitteessä II säädetään yleisistä periaatteista ja alustavasta jätteen kelpoisuusmenettelystä, jota sovelletaan, kunnes mainittu luokittelu- ja kaatopaikkakelpoisuusmenettely tulee voimaan. Tämän vuoksi komissio katsoo, etteivät mainitut päivämääräerot aiheuta ongelmia kaatopaikkadirektiivin täytäntöönpanon kannalta.
KIRJALLINEN KYSYMYS E-0976/01 esittäjä(t): Graham Watson (ELDR) komissiolle. Äyriäistuotteita koskevista terveyssäännöistä annettu direktiivi.



Virallinen lehti nro 318 E , 13/11/2001 s. 0168 - 0169



KIRJALLINEN KYSYMYS E-0976/01 esittäjä(t): Graham Watson (ELDR) komissiolle (30. maaliskuuta 2001) Aihe: Äyriäistuotteita koskevista terveyssäännöistä annettu direktiivi Voiko komissio vahvistaa, milloin äyriäisten suurimmat tuottajamaat, kuten Ranska, Irlanti ja Alankomaat, aikovat panna täytäntöön uudet hygieniatarkastukset, jotka sisältyvät edellä mainitun direktiivin (KOM(2000) 438 lopullinen, annettu 14. heinäkuuta 2000) liitteen III 2 kohtaan, sikäli kun ne ylipäätään aikovat panna ne täytäntöön? David Byrnen komission puolesta antama vastaus (4. toukokuuta 2001) Terveyttä koskevat vaatimukset elävien simpukoiden tuotannossa ja saattamisessa markkinoille vahvistetaan 15 päivänä heinäkuuta 1991 annetussa neuvoston direktiivissä 91/492/ETY(1). Arvoisan parlamentin jäsenen mainitsema asiakirja on yksi useasta yhteisön hygieniasääntöjen muutosehdotuksesta, jotka ovat nyt parlamentin ja neuvoston tarkasteltavina. Muutosehdotusten lopullinen sanamuoto selviää vasta, kun nyt käynnissä oleva yhteispäätösmenettely on saatettu päätökseen. Simpukoiden tuotantoalueen ulosteperäisen kontaminaation tason määrittämistä koskevat voimassa olevat vaatimukset vahvistetaan neuvoston direktiivin 91/492/ETY liitteen 1 luvussa, ja kaikkien jäsenvaltioiden on noudatettava niitä. (1) EYVL L 268, 24.9.1991.
KIRJALLINEN KYSYMYS E-1421/01 esittäjä(t): Cristiana Muscardini (UEN) komissiolle. Järjestäytynyt rikollisuus ja eläinten hyväksikäyttö.



Virallinen lehti nro 350 E , 11/12/2001 s. 0149 - 0149



KIRJALLINEN KYSYMYS E-1421/01 esittäjä(t): Cristiana Muscardini (UEN) komissiolle (17. toukokuuta 2001) Aihe: Järjestäytynyt rikollisuus ja eläinten hyväksikäyttö LAV:n (eläinkokeita vastustava järjestö) raportista ilmenee eläinten hyväksikäyttöön (koirataistelut, laittomat hevoskilpailut, eksoottisten eläinten salakuljetus) liittyvä huolestuttava tilanne. Pelkästään Italiassa eläinten hyväksikäyttö rikastuttaa järjestäytynyttä rikollisuutta noin viidellä miljardilla liiralla. Tämän ilmiön torjumiseksi ei ole säännöksiä, mutta onko komissio edes tietoinen siitä? Mikäli on, minkälaisia ratkaisuja se aikoo ehdottaa ilmiön kasvun patoamiseksi? Miten se selittää pitkän vaikenemisensa tästä asiasta, joka itse asiassa on taannut järjestäytyneelle rikollisuudelle vapaat kädet toimia häiritsemättä? Eikö eläinten kasvatusta, koiratarhoja ja rajoja (eksoottisten eläinten salakuljetuksen takia) koskeva tiukempi valvonta voisi olla ensimmäinen toimenpide niitä vastaan, jotka ovat tehneet eläinten hyväksikäyttämisestä oman laittoman liiketoimintansa? David Byrnen komission puolesta antama vastaus (20. heinäkuuta 2001) Komissio ei ole tietoinen arvoisan parlamentin jäsenen mainitsemasta raportista. Eläinten suojelussa yhteisön toimivalta rajoittuu tiettyihin alueisiin, jotka eivät kata kaikkia parlamentin jäsenen kysymyksessään mainitsemia toimia. Koirataisteluihin tai laittomiin hevoskilpailuihin liittyvä eläinrääkkäys on ala, joka on jäsenvaltioiden yksinomaisella vastuulla. Lisäksi on huomattava, että kun yhteisön toimivalta kattaa jonkin toiminnan, esimerkiksi uhanalaisten eläinlajien suojelun, komission tehtävä on ensisijaisesti turvata asianmukaisen lainsäädännön laatiminen ja sen varmistaminen, että jäsenvaltiot soveltavat sitä. Jäsenvaltiot ovat vastuussa yhteisön lainsäädännön päivittäisestä täytäntöönpanosta.
KIRJALLINEN KYSYMYS P-1925/01 esittäjä(t): Albert Maat (PPE-DE) komissiolle. Viljan vientitodistukset.



Virallinen lehti nro 350 E , 11/12/2001 s. 0235 - 0235



KIRJALLINEN KYSYMYS P-1925/01 esittäjä(t): Albert Maat (PPE-DE) komissiolle (26. kesäkuuta 2001) Aihe: Viljan vientitodistukset Euroopan komissio on menneellä kaudella jättänyt useasti myöntämättä viljan vientilisenssejä, huolimatta siitä, että kyseiselle viennille ei ole haettu EU:n vientitukea. Tämä alentaa hintoja Euroopan viljamarkkinoilla. Miksi komissio ei myönnä automaattisesti vientilisenssiä sellaiselle viljalle, joka ei saa vientitukea? Onko komissio tietoinen, että vientitukien myöntämättä jättäminen alentaa hintoja yhteisön viljamarkkinoilla? Onko komissio valmis toteuttamaan toimia tilanteen korjaamiseksi? Franz Fischlerin komission puolesta antama vastaus (19. heinäkuuta 2001) Vientituen tarjouskilpailuissa komissio on vain kerran teknisistä syistä jättänyt hyväksymättä vientitodistushakemuksen ilman vientitukea. Viejät saivat kuitenkin tässä tapauksessa, kuten aina, mahdollisuuden hankkia vientitodistuksia ilman vientitukea tarjouskilpailumenettelyn ulkopuolella. Vientitodistukset ilman vientitukea ovat voimassa 30 päivää, ja jäsenvaltiolta antavat niitä ilman rajoituksia samana päivänä kun toimija jättää hakemuksen. Agenda 2000:n voimaantulon jälkeen komissio voi rajoittaa kolmansien maiden kanssa käytävää vaihtoa ainoastaan siinä tapauksessa, että uhkana on vakavia viljan sisämarkkinoiden tasapainoa vaarantavia häiriöitä.
KIRJALLINEN KYSYMYS E-0642/01 esittäjä(t): Camilo Nogueira Román (Verts/ALE) neuvostolle. Euroopan parlamentti ja ehdotus Euroopan unionin perustuslaiksi.



Virallinen lehti nro 340 E , 04/12/2001 s. 0057 - 0058



KIRJALLINEN KYSYMYS E-0642/01 esittäjä(t): Camilo Nogueira Román (Verts/ALE) neuvostolle (8. maaliskuuta 2001) Aihe: Euroopan parlamentti ja ehdotus Euroopan unionin perustuslaiksi Nizzan huippukokouksessa päätettiin uudistaa Euroopan unionin perussopimuksia vuonna 2004. Euroopan parlamentti on komission mukaan sopiva toimielin valmistelemaan demokraattisesti ja esittämään tarvittavat tekstit, jotka voivat saada perustuslain luonteen. Aikooko neuvosto tehdä päätöksiä, joissa tunnustetaan parlamentin keskeinen rooli? Vastaus (13. heinäkuuta 2001) Kuten arvoisa parlamentin jäsen todennäköisesti tietää, hallitustenvälisessä konferenssissa kokoontuneet valtion- tai hallitusten päämiehet antoivat Nizzassa julistuksen unionin tulevaisuudesta. Tässä julistuksessa toivotaan, että asiasta käytäisiin laajaa julkista keskustelua Ruotsin ja Belgian puheenjohtajakausien aikana yhteistyössä komission ja Euroopan parlamentin kanssa. Tämän keskustelun käynnistivät virallisesti 7. maaliskuuta 2001 Ruotsin ja Belgian pääministerit, Euroopan parlamentin puhemies ja Euroopan komission puheenjohtaja. Unionin tulevaisuudesta Nizzassa hyväksytyssä julistuksessa todetaan, että prosessin seuraavana vaiheena Göteborgissa kesäkuussa 2001 kokoontuvaa Eurooppa-neuvostoa varten laadittavan raportin mukaisesti Laekenissa Brysselissä joulukuussa 2001 kokoontuva Eurooppa-neuvosto hyväksyy julistuksen, johon sisältyvät prosessin jatkamisen kannalta tarkoituksenmukaiset aloitteet. Arvoisa parlamentin jäsen voinee näin ollen ymmärtää, että neuvosto ei voi nykytilanteessa ottaa menettelyn sisältöön uusia asioita, koska tällainen menettely on määriteltävä. Joka tapauksessa prosessin lopullisena vaiheena on SEU:n 48 artiklan mukaisesti järjestettävä HVK.
KIRJALLINEN KYSYMYS E-0688/01 esittäjä(t): Jaime Valdivielso de Cué (PPE-DE) komissiolle. Kalatalous.



Virallinen lehti nro 261 E , 18/09/2001 s. 0179 - 0179



KIRJALLINEN KYSYMYS E-0688/01 esittäjä(t): Jaime Valdivielso de Cué (PPE-DE) komissiolle (8. maaliskuuta 2001) Aihe: Kalatalous Euroopan komissio käynnisti 1. helmikuuta 2001 muun muassa Espanjaa koskevan tutkintamenettelyn matalakorkoisten lainojen antamisesta kalastajille, jotka käyttävät aluksillaan dieselöljyä ja joutuvat kärsimään öljyn jatkuvasta hinnannoususta. Millä perusteella ja mitä kriteerejä noudattaen Euroopan komissio on käynnistänyt kyseisen tutkinnan? Franz Fischlerin komission puolesta antama vastaus (10. huhtikuuta 2001) Kuten muutkin kalastus- ja vesiviljelyalan tukijärjestelmät, Espanjan kalastajille polttoaineen hinnannousun takia suuntaamat tukitoimet arvioitiin kriteereillä, jotka komissio on määritellyt kalastus- ja vesiviljelyalan valtion tukien tutkimiseksi antamissaan päälinjoissa(1). Näitä toimia koskevan tutkintamenettelyn käynnistyspäätöksen tärkein peruste on se, että kyseessä on toimintatuki, ja toimintatuet eivät periaatteessa sovellu yhteismarkkinoille. Edellä mainitut päälinjat on korvattu uusilla kalastus- ja vesiviljelyalan valtiontukien tarkastelemista koskevilla suuntaviivoilla, jotka komissio antoi 29. marraskuuta 2000(2). Uudet suuntaviivat sisältävät saman yleisperiaatteen, jonka mukaan toimintatuet eivät sovellu yhteismarkkinoille. (1) EYVL C 100, 27.3.1997. (2) EYVL C 19, 20.1.2001.
KIRJALLINEN KYSYMYS E-0704/01

esittäjä(t): John Cushnahan (PPE-DE) neuvostolle

(14. maaliskuuta 2001)

Aihe: Ihmisoikeusloukkaukset Pakistanissa

Mihin toimiin neuvosto aikoo ryhtyä estääkseen poliittisten uudistusten nimissä tapahtuvat ihmisoikeusloukkaukset Pakistanissa? Kun Pakistanissa siirryttiin perustuslaillisesta hallinnosta sotilashallintoon, Musharrafin hallitus on pitänyt vastustajiaan ja entisiä virkamiehiä pidätettyinä ilman syytettä. Se on

erottanut korkeamman oikeusasteen riippumattomia tuomareita, kieltänyt julkiset kokoontumiset ja mielenosoitukset sekä riistänyt poliittisilta puolueilta kaiken vallan. National Accountability Bureaulle asetuksella annetut laajat valtuudet pidättää, tutkia ja syyttää ovat muita huolenaiheita.

Vastaus

(16. heinäkuuta 2001)

Syksyllä 1999 tapahtuneen sotilasvallankaappauksen seurauksena neuvosto keskeytti Euroopan yhteisön ja Pakistanin välisen yhteistyösopimuksen allekirjoittamisen ja säännöllisen poliittisen vuoropuhelun. Mahdollisuudet suoraan viralliseen vuorovaikutukseen Islamabadin hallituksen kanssa ovat siksi rajalliset. Neuvosto on kuitenkin lähettänyt kahdesti - marraskuussa 1999 ja marraskuussa 2000 - korkean tason valtuuskunnan Pakistaniin, ja tämä on ottanut esiin kysymyksessä mainitut huolenaiheet keskusteluissa kenraali Musharrafin, hallituksen ministereiden, korkeiden virkamiesten ja muiden keskustelukumppaneiden, erityisesti samanmielisten valtioiden ja Islamabadissa toimivien kansainvälisten rahoituslaitosten, kanssa. EU korosti olevan erityisen tärkeää kunnioittaa ihmisoikeuksia, poliittista sananvapautta ja oikeuslaitoksen riippumattomuutta. EU painotti pakistanilaisille keskustelukumppaneilleen myös, että on välttämätöntä palauttaa nopeasti ja täysin edustuksellinen demokratia. Samanlaisia huolenaiheita on otettu sittemmin esiin Islamabadissa 12.-15. maaliskuuta 2001 pidetyn Pakistanin kehitysfoorumin yhteydessä.

Puheenjohtajavaltio kirjoitti kahdesti, vuoden 2001 huhti- ja toukokuussa, Euroopan unionin puolesta Pakistanin sisäasiainministerille ja ilmoitti EU:n olevan huolestunut ulkona järjestettäviä poliittisia kokoontumisia koskevan kiellon voimassa pitämisestä Pakistanissa.

Neuvosto jatkaa tilanteen tarkkailua - erityisesti ilmoitettua paluuta parlamentaariseen demokratiaan paikallisella, alueellisella ja kansallisella tasolla järjestettävillä vaaleilla ennen lokakuuta 2002. Neuvosto myös puuttuu tarvittaessa asioiden kulkuun tarkoituksenmukaisella tavalla, muun muassa luottamuksellisten virallisten yhteydenottojen kautta. EU:n edustustojen päälliköt Islamabadissa ottavat esiin yksittäisiä tapauksia säännöllisissä yhteyksissään viranomaisten kanssa.
KIRJALLINEN KYSYMYS E-1306/01 esittäjä(t): Christopher Huhne (ELDR) komissiolle. Valuutanvaihtomaksut.



Virallinen lehti nro 350 E , 11/12/2001 s. 0117 - 0117



KIRJALLINEN KYSYMYS E-1306/01 esittäjä(t): Christopher Huhne (ELDR) komissiolle (3. toukokuuta 2001) Aihe: Valuutanvaihtomaksut 1. Katsooko komissio, että Euroopan yhteisössä toimivien valuutanvaihtotoimistojen asiakkaille annetaan tarpeeksi tietoa mahdollisesti perittävistä maksuista? 2. Mihin toimenpiteisiin komissio aikoo ryhtyä varmistaakseen, että nämä toimipisteet ovat kilpailukykyisiä ja tarjoavat kuluttajille rahanarvoista palvelua erityisesti pienemmissä jäsenvaltioissa, joiden markkinoilla toimii kenties vain muutamia rahoituslaitoksia? 3. Katsooko komissio, että on syytä säännellä pienistä valuuttakaupoista perittäviä maksuja, kun otetaan huomioon, että ne ovat joskus hyvinkin korkeita? Frederik Bolkesteinin komission puolesta antama vastaus (9. heinäkuuta 2001) Säännöt valuutanvaihtotoimistojen perimien maksujen tiedottamisesta asiakkaille vaihtelevat, riippuen siitä, kuuluuko jäsenvaltio euroalueeseen: - Euroalueen jäsenvaltioissa sovelletaan euroa koskevaa lainsäädäntöä vaihdettaessa seteleitä, jotka ovat peräisin euroalueelta. Tällöin on noudatettava virallista vaihtokurssia. Valuutanvaihtotoimistojen perimät maksut ilmoitetaan selvästi erikseen joko prosenttiosuutena tai kiinteänä hintana; sitä vastoin yhteisön oikeudella ei säännellä euroalueen ulkopuolisten valuuttojen vaihtoa. - Euroalueen ulkopuolella olevissa jäsenvaltioissa euroa koskevaa lainsäädäntöä sovelletaan vain siinä tapauksessa, jos vaihto tapahtuu euroalueen valuuttojen kesken. - Riippumatta siitä, kuuluvatko ne euroalueeseen, useat jäsenvaltiot ovat ottaneet käyttöön sääntöjä, joiden mukaan asiakkaalle tulee ilmoittaa, yleensä vaihtotaulun avulla, valuutanvaihdosta perittävät maksut jo ennen vaihtotapahtumaa. Näin ollen komissio ei katso olevan tarvetta yhdenmukaistaa kansallisia lainsäädäntöjä, jotka koskevat maksujen tiedottamista asiakkaalle. Komissio huomauttaa, että kuluttajille saattaa olla edullisempaa nostaa käteistä rahaa pankkiautomaateista oleskellessaan jossakin toisessa jäsenvaltiossa.